Skandal u Dubrovniku: Kukasti križ napravili od drvenih klupa

SRAMOTNO Za vikend je u dubrovačkom naselju Hladnica bio turnir koji se nastavlja do četvrtka kad je na rasporedu finale. U ponedjeljak je na centru terena s umjetnom travom osvanuo kukasti križ

<p>U ponedjeljak ujutro na malonogometnom terenu s umjetnom travom u dubrovačkom naselju Hladnica osvanuo je kukasti križ, javlja <a href="https://dubrovacki.slobodnadalmacija.hr/zupanija/dubrovnik/clanak/id/610187/kukasti-kriz-na-malonogometnom-terenu" target="_blank">Dubrovački vjesnik</a>. </p><p>Netko je od drvenih klupa na centru napravio nacistički znak.<strong> Dubrovački vjesnik </strong>piše kako su građani pozvali policiju. Teren s umjetnom travom u Hladnici obnovljen je u ožujku ove godine i na njemu se igra turnir Hladnica 2019. </p><p>U nedjelju su veterani igrali polufinale, a odigrane su i dvije utakmice četvrtfinala glavnog turnira. U srijedu su polufinala, u četvrtak je finale i zatvaranje turnira. </p><h2>Crtače s Poljuda još traže</h2><p>U lipnju 2015. godine svijet je obišla sramotna slika s poljudskog travnjaka. Huligani su spržili travu i na njoj uoči utakmice Hrvatske i Italije iscrtali znak Trećeg Reicha.</p><p>Poljud je te godine bio prazan zbog ustaških povika 'Za dom' na utakmici protiv Norveške u Maksimiru pa je Italija stigla na sablasno prazan Hajdukov stadion.</p><p>Nakon utakmice nitko nije pričao o rezultatu. Uefa je kaznila HNS oduzimanjem boda u kvalifikacijama za Euro, s dvije domaće utakmice pred praznim tribinama, a HNS sa 100.000 eura.</p><p>Prekršajni sud u Splitu prošle je godine zbog svastike na terenu kaznio HNS i tadašnjeg izvršnog direktora Saveza Damira Vrbanovića, smatrajući ih odgovornima jer kao organizator utakmice nisu prekontrolirali teren.</p><p>No Visoki prekršajni sud ukinuo je presudu i postupak je vraćen na ponovno suđenje. Ročište je na Prekršajnom sudu u Splitu zakazano za 7. lipnja ove godine, no cijeli slučaj vjerojatno će otići u zastaru jer 10. lipnja bit će točno četiri godine od iscrtavanja svastike na Poljudu, što je rok za apsolutnu zastaru prekršajnog progona. Čak i da u jednom danu slučaj bude okončan, zastaru bi mogla prekinuti jedino pravomoćna presuda, koja sigurno neće biti donijeta do 10. lipnja.</p>